# Quarten

03/2017 \* Region Oslo \* Norges Handikapforbund

# Synlige i valgkampen

NHF har markert seg over hele landet gjennom valgkampen. I Oslo slo vi til med både valgstand og valgintervjuer- sistnevnte med tusenvis av treff på Facebook!

## Heder til hedersmann

Det var en stolt og rørt Sverre Bergenholdt som kunne motta NHFs gullnål under landsmøtet.

## BPA Brukerstyrt personlig assistanse:

Hvem, hvorfor og hvordan?

# Innhold

 6 - Oslo Funkfest Festivalen er tilbake for tredje gang, med nytt og spennende program.

 8 - Rally i fjellheimen Dundrende suksess for Mountain Rally i debuten.

11 - Deltok i valgkampen NHF er tverrpolitisk, men jobber selvfølgelig for å sette «våre» saker på dagsorden.

20 - Overrasket Gullnål-mottaker Sverre Bergenholdt fikk NHFs Gullnål under landsmøtet.

26 - BPA Hvem kan få, hvordan søker man og hvorfor er brukerstyrt personlig assistanse så viktig?

Mountain Rally: Ragnhild Simonsen fra NHF Vestre Aker setter utfor i rallyløypa uten å nøle (Foto: Ida C. Freng)

# ChristianiaQuarten

Tidsskrift for Norges Handikapforbund Oslo 33. årgang Adresse: Folke Bernadottes vei 2,0862 Oslo Tlf 22 02 14 20 E-post: nhf.oslo@nhf.no Nettside: nhf.no/oslo Ansvarlig redaktør: Magnhild Sørbotten magnhild7@gmail.com Redaktør: Ida C. Freng ida.freng@nhf.no Regionkontorleder: Jørgen Foss jorgen.foss@nhf.no Redaksjonen avsluttet: 01. september 2017 Manusfrist: Frist for stoff til neste utgave er 01. november 2017. Layout: Steinar Zahl studiozate.com Annonser: Bell Media Tlf. 32 20 56 00 Faks 32 20 56 99 Trykk: BK Vestfold Grafiske Tlf. 33 48 59 00 Faks 33 48 59 45 ISSN 2535-2741 (trykt utgave) ISSN 2535-275X (elektronisk utgave) Forsidefoto: Jørgen Foss

# Ung, sterk, stolt og synleg!

*LEDER Magnhild Sørbotten ansvarlig redaktør*

Eg synest disse orda oppsummerer godt kva årets landsmøte gjennom nytt samfunnsoppdrag, ny strategi og nytt politisk program meinte Handikapforbundet, altså vi, skal oppfattast som, ja kva vi faktisk skal vere! Den årvåkne lesar har sjølsagt oppdaga at eg har ståle dei tre siste orda frå Stolthetsparaden. Men vi skal aldri vere redde for å låne gode idèar, bygge allianser eller samarbeide med andre – det er også i tråd med vår nye strategi.

## Saman om ei ny tid #sammenomennytid

Eg gler meg til å innarbeide ny strategi og nye måtar å jobbe på i organisasjonen. Det er ikkje ein einpersonsjobb, det er ikkje berre ein styrejobb, det er ikkje berre ein regionkontorjobb – det er ein jobb for heile organisasjonen. Derfor vart NHFU og alle lokallag (uavhengig av om dei er geografiske eller tilknytta ei landsforening) invitert til kick-off i september for å meisle ut korleis vi saman kan gjere den nye strategien til eit levande arbeidsverktøy i Oslo. Eg håper på gode idèar, ungt og sterkt engasjement og ein sterkare vi-følelse

## Valgets kvaler

Ny strategi får som sagt konsekvensar for kva vi skal gjere – men kanskje endå meir for korleis vi skal gjere det! I eit Stortingsvalgår er det viktig at vi markerer oss, får oppmerksomheit på våre saker, men korleis? Vanlegvis har vi invitert til eit felles valgmøte/folkemøte med meir eller mindre tradisjonelle paneldebattar, gjerne saman med alle dei andre organisasjonane for funksjonshemma i Oslo. I år valgte FFO å arrangere paneldebatt som eine-arrangør. Vi valgte noko heilt anna!

Vi ville tenke ungt, nytt og synlegheit! Vi ville nå ut til mange – ikkje berre til ”menigheita”. Vi ville ha fatt i sentrale politikarar som har mulegheiter til å ha ei sterk stemme på Stortinget, og som faktisk kan stillast til ansvar for kva dei sa – etter valget. Derfor valgte vi å lage eigne korte politikar-intervju utanfor Stortinget. Derfor valgte vi å konsentrere oss om nokre få saker, som universell utforming, tilgjengelegheit, skole og utdanning og mobbing av funksjonshemma. Derfor valgte vi å bruke sosiale medier, først og fremst Facebook som spredningskanal for alle filmane. Lyktes vi? Eg trur vi lyktes langt bedre enn vi hadde tenkt. I skrivande stund (1. september) har våre valgvideoar hatt over 44.000 visningar – og endå er ikkje siste film lagt ut. Mange har delt dei, også parti og partilag. I nokre parti har dei blitt delt i politikarar og medlemmers lukka grupper – det er mykje god opplæring i det.

Eg ønsker på ingen måte å henge ut FFO, for dei gjer ein god jobb og er gode samarbeidspartnerar, men på FFO Oslo sin 3-timers paneldebatt kom det ca 15-20 mennesker. Det er ingen tvil om at det betyr noko om vi når 20 eller 40.000. Det betyr dessverre også noko om dei politikarane vi intervjuer er partitoppar, reelle Stortingskandidater eller lokallagsfolk med begrensa kunnskap om eige partiprogram.

Ungt, nytt og synleg er også bakteppet når vi sprer film frå vår stand på Egertorvet på Facebook. Det er det også når forbipasserande vil bli tatt bilder av med plakater som ”Disability rights are civil rights” eller ”Jeg tør å si ifra. Gjør du?” og får det lagt ut på Instagram #handikapforbundet. Ja vi når mange med seks timar stand i Oslo sentrum, men vi har på få dagar nådd 10.000 ekstra med filmen frå standen og eit ukjent antall med instagrambilda.

Derfor er sosiale medier som arbeidsverktøy noko du vil sjå endå meir av i framtida. Forhåpentlegvis vil vi også bli endå bedre på det – i alle ledd av organisasjonen.

Har du idèar til korleis vi i NHF kan bli bedre? Gi lyd frå deg – eg vil gjerne høre på deg!

# Ung og sulten? - NHF søker nye talenter!

Er du under 30 år og vil være med i Handikapforbundets Talentutviklingsprogram (TUP)? Eller kjenner du noen unge NHF’ere som brenner for våre saker? Da må du definitivt lese videre!

Tekst: Torleif Støylen, Foto: NHF

Til våren starter runde fem i NHFs talentutviklingsprogram (TUP). Gå ikke glipp av sjansen til å lære mer om hvordan du kan kjempe mer og bedre for våre viktigesaker. Rettighetene til personer med funksjonsnedsettelser i Norge er konstant under press, og vi opplever at innarbeidete gode ordninger reduseres eller faller bort. Våren 2017 har NHF hatt fokus på hjelpemiddelformidlingen gjennom flere kampanjer overfor beslutningstakerne på Stortinget for å sikre at ordninger som fungerer godt i dag ikke skal svekkes. Ny teknisk forskrift (TEK 17) inneholder etter NHF’s mening alvorlige svekkelser i krav til bygg og boliger. NHF har vært og er aktiv påvirker for å sikre at krav til tilgjengelighet ikke skal svekkes. Dette er eksempler på saker organisasjonen jobber mye med.

## Vaktbikkje

NHF er opptatt av at samfunnet vårt skal gi alle borgere like muligheter. Enten du har en funksjonsnedsettelse eller ikke, er det viktig at alle skal være sikret utdanning, arbeid, trygge økonomiske levekår, en trygg bosituasjon og anledning til å ha en aktiv fritid. NHF har en viktig rolle som «vaktbikkje», si ifra når noe er galt, men også komme med gode løsningsmuligheter. Våre tillitsvalgte og ansatte må være påpasselig til stede sentralt, regionalt og i kommunene.

## Oppstart i 2018

Organisasjonen har signalisert ønsker om å videreføre programmet med en ny runde i 2018 og 2019. Deltakerne rekrutteres fra hele landet. Aktuelle deltakere i TUP anbefales av regioner, landsforeninger og NHFU. Du kan også selv melde din interesse. Deretter foretar en prosjektgruppe en utvelgelse av ca. 20 personer som blir telefonintervjuet av prosjektleder. I intervjuet får kandidatene orientering om programmet og hvilke forutsetninger vi legger i invitasjonen for å kunne delta. Det forutsettes at du deltar på alle fire samlingene. NHF dekker alle dine kostnader.

Etter innstilling fra prosjektgruppen, gjennomfører generalsekretæren og forbundslederen et nytt intervju med aktuelle kandidater. I intervjuet vektlegges kandidatenes motivasjon og mulighet for å delta i programmet. Terskelen for å bli med er høy!

Utvelgelsen vi blir tatt i løpet av høsten. Første samling blir trolig i mars/april neste år. Kursene avvikles i løpet av en helg fra fredag til søndag og kurssted er Oslo.

### Innholdet i programmet

Den røde tråd i programmet er påvirkning!

Samling 1 (vår 2018): Identitetsbygging, påvirkning, organisasjonens ideologi og interessepolitiske arbeidsoppgaver.

Samling 2 (høst 2018): Grunnleggende medietrening

Samling 3 (vår 2019): Valgkamp, møte med ungdomspolitikere.

Samling 4 (høst 2019: NHFs interessepolitikk

## Noe for deg?

Vil du delta? Kontaktperson er studiekonsulent Torleif Støylen, epost: torleif.stoeylen@nhf.no

# Klar for ny FunkFest Oslo

Tekst: Ida C. Freng

I høst går Oslo Funkfest av stabelen for tredje gang. I år kan festivalen blant annet friste med førpremiere på siste episode av TV2-serien «Søsken».

Den røde tråden i festivalen er fremdeles forskjellige aspekter ved det å leve med en funksjonsnedsettelse. Årets første arrangement er på Sentralen i Oslo, mandag 25. september, er en samtale med blant andre fotograf Erik Norrud, som nylig vant Fagpressens fotopris 2017 for sin bildeserie «Drømmenes mål», der han portretterte ulike para-utøvere for Handikapnytt og Dagbladet.

 – Ideen vi hadde bestemt oss for innebar en ganske høy kostnad for Handikapnytt, så da åpnet vi for å samarbeide med andre. Tilfeldighetenes spill gjorde at Magasinet hadde kontaktet Idrettsforbundet fordi de ønsket å gjøre noe på Paralympics. Samarbeidet ble en ekstra boost for alle. Ofte skjermer man sine egne ting, og glemmer at det kan være en gevinst å jobbe sammen med andre. Mange magasiner har jo ikke overlappende lesere, sa Norrud til fagbladet Journalisten i et intervju om prisen.

Dagen etter, tirsdag 26. september, også da på Sentralen i Oslo, er det en FunkFest-veteran som returnerer, nemlig filmregissør Mari Storstein. I fjor viste hun frem og hadde en samtale om flere av sine arbeider. Da fortalte hun om prosjektet «Søsken», en TV2-dokumentar om familier der et av søsknene i hver familie har en sykdom eller en funksjonsnedsettelse. I år er hun tilbake for å snakke om den ferdige serien, og hun og TV2 byr på en eksklusiv førpremiere på siste episode i serien!

Onsdag 27. september er det duket for noe helt nytt i FunkFest-sammenheng, nemlig et samarbeid med Forskningsdagene, i første etasje på Kulturhuset (NB: Merk stedet)! I fellesskap byr vi på en spennende samtale, «Frihet og funksjonsnedsettelse», der Inga Bolstad og Halvor Hanisch utfordser spørsmålet «Hva vil det si å være fri?». Inga Bostad er direktør for Norsk senter for menneskerettigheter ved Universitetet i Oslo (UiO), professor i filosofi ved det juridiske fakultet på UiO, og professor ved Arkitektur- og designhøyskolen i Oslo. Halvor Hanisch er forsker ved Arbeidsforskningsinstituttet, tilknyttet forskergruppen Mestring, arbeid og mangfold. Han har doktorgrad i sosiologi fra Universitet i Oslo.

Funkfest handler ikke bare om å se eller lytte. For første gang inviterer festivalen til skriveverksted for poesi og prosa. Verkstedet, som ledes av tidligere sentralstyremedlem i Norges Handikapforbund Helle-Viv Manglerud, som tar veien fra Bergen for å dele av sine erfaringer med kreativt skrivearbeid. Lokalet vil bli annonsert på Funkfests facebookside, og det er begrenset antall plasser (15 stk) med bindende påmelding.

Alle arrangementene er gratis, og du finner mer informasjon om hvert enkelt ved å søke på Oslo Funkfest på Facebook- vel møtt!

## Hva er Oslo Funkfest?

Oslo Funkfest ble arrangert for første gang i 2015, og er en festival med kulturelt, kunstnerisk og akademisk innhold. Den røde tråden gjennom arrangementene er forskjellige aspekter ved det å leve med en funksjonshemning. Arrangører er Norges Handikapforbund Oslo og Norges Handikapforbunds Ungdom Oslo.

Arrangementene er gratis og åpne for alle, velkommen!

# August viser rekordtall

NHF Oslo vokser- vi er stadig flere som kjemper for likestilling og likeverd i regionen vår!

Tekst/grafikk: Ola Harald Svenning Organisasjonskonsulent:

Ola Harald Svenning1785 medlemmer er fasiten når vi skriver august og siden januar har NHF Oslo fått 238 nye medlemmer. For en organisasjon som NHF er det veldig gledelig at vi opplever at stadig flere ønsker å delta i det arbeidet vi gjør for et inkluderende Oslo. Det at vi får flere medlemmer gir oss mer gjennomslag for våre tanker og ideer om hvordan vi kan lage et Oslo der alle kan delta på like premisser. Vår 16 lokallag jobber daglig med påvirke politikere og ansatte i bydelen og kommunen for at tilbudet til våre medlemmer skal bli bedre. De arrangerer kurs og samlinger der medlemmer har mulighet til å møtes og dele erfaringer, eller bare ta seg en kopp kaffe. Regionen har gjennomført flere store samlinger og aksjoner, det er gjennom denne synligheten at vi får nye medlemmer og med nye medlemmer kommer muligheten til enda større aktivitet. NHF Oslo vil være en organisasjon som er der for våre medlemmer og som at medlemmene på alvor. Leser du dette og ikke er medlem hos oss kan du melde deg inn via SMS – send NHF MEDLEM til 2160, hos oss er alle velkommen.

## Plass til alle

Kunne du tenke deg å være aktiv i NHF Oslo, her er det plass til alle i alle aldre, vi har en veldig aktiv ungdomsorganisasjon hvor du som er mellom 16 og 30 år kan være med å forandre verden. Vi har aktive lokallag i mange bydeler og vi er på jakt etter aktive mennesker som kunne tenkte seg å starte lokallag i en bydel.

## Er du usikker på om det er et lokallag i din bydel?

Ta kontakt med undertegnede, organisasjonskonsulent Ola Harald på olas@nhf.no eller kom innom vårt kontor på Kringsjå for en kopp kaffe. Her er alle hjertelig velkommen.

# Funkiser til fjells

Av og til dreier det seg ikke om snusirkler og interessepolitikk. Av og til dreier det seg kun om å ha det vanvittig moro - som da Mountain Rally på Haglebu gikk av stabelen for aller første gang!

Tekst og foto: Ida C. Freng

Sola skinner fra nærmest skyfri himmel. Store og små, nærmere 300 til sammen, myldrer om hverandre nederst i skibakken ved Haglebu Fjellstue. Ildsjel og NHF’er fra Oslo Heidi Rygh har sammen med Haglebu Fjellstue, Håptimistforeningen og Håptimiststiftelsen invitert til «Mountain Rally» for aller første gang, etter ide fra liknende arrangement på Solvik camping utenfor hovedstaden.

- Nå er jeg så utrolig glad for at det kom så mange. Jeg håper på det, for jeg vet jo at behovet er der, sier en strålende fornøyd Rygh.

I månedsvis har hun jobbet utrettelig for å få med sponsorer og utstillere på laget. Leverandører av ulike terrenggående hjelpemidler har kjent sin besøkelsestid, og det er en mengde ulike modeller som står klare påparkeringsplassen for å få gress og jord under hjul og belter litt lenger opp i fjellsida. Med bortimot 300 besøkende går det nesten an å snakke om «rekord», selv om man ikke har noen tidligere år å sammenlikne med.

- Det var nettopp derfor jeg ikke ville ha påmelding. Jeg ville at folk skulle kunne se an dagsformen, og ha friheten til å velge selv. Det var et sjansespill, men det betalte seg, sier Rygh.

Med slik oppstartsuksess er det kanskje ikke så rart at hun allerede skuer mot 2018.

- Nei, nå må vi jo det. Da håper jeg vi kan nå enda flere fagpersoner, som ergoterapeuter og fysioterapeuter. De trenger også å få se og oppleve hva som finnes på markedet, slik at de bedre kan hjelpe folk, sier hun.

## Stor utflukt

Handikaplaget Aktiv fra Oslo har samlet en stor gjeng og tatt buss oppover til fjells. Ragnhild Simonsen fra Oslo LFPS og Vestre Aker var en av mange Oslo-folk som tok turen.- Det er helt utrolig. Det finnes så utrolig mange forskjellige modeller av rullestoler, til så mange forskjellige typer bruk. En skal ikke bare kunne komme seg ut døra. Her ser man jo at en kan komme seg inn i naturen også, sier hun, og kaster et blikk etter belterullestolen som nærmest suser opp bakkene forbi henne.

Rullestolrallyet er imidlertid ikke bare for de som bruker rullestol eller andre hjelpemidler. Her er alle velkomne. En av de som kjenner sin besøkelsestid er ordfører i Sigdal kommune, Tine Norman (Sp):

- Rallyet er helt i tråd med fjellstuas ånd. De har i en årrekke tilrettelagt for at alle skal kunne oppleve fjellet. Dagens arrangement er et løft for kommunen og for Haglebu som destinasjon, sa ordfæreren i sin åpningstale, før hun ga honnør til sponsorer og bidragsytere som gjorde dagen mulig.

AssisterMeg var en av disse viktige sponsorene. BPA-leverandøren stiller seg helhjertet bak initiativet.

- Midt i blinken for oss. Vi jobber for at alle skal få komme ut, om det er til Svalbard, opp i seilfly eller ut i fjellet, sier Kjersti Coller fra leverandøren.

## Opplevelsesrik

Dagens humørfylte og superengasjerte konferansier, Richard Bugge Andersen, loset de mange besøkende gjennom dagen. Han er kjent som eieren til «Lille Gul», den knallgule Ford Mustangen som er «hovedperson» i Burning-filmene. Fra forsiktig utprøving, via lunsjrestaurant i festivalteltet med elgburgere og annet godt til fartsfylt rally og til slutt konsert med Hanne Sørvaag i festivalteltet. Andersen stilte dessuten opp ved premieutdelingen- en av premiene var nemlig en heisatur med «Lille Gul».

- De har sagt at vi ikke får kjøre fortere enn fartsgrensa altså. Men det er ingen som har sagt noe om hvor fort vi kan komme opp til den, sa han med en lur latter.

I tillegg ble det lagt planer om å legge til rette for en kappkjøringen mellom rullestolen «Zoomen» og «Lille Gul».

- Og så må vi jo ha «afterrally» på Fjellstua. Det sparker vi i gang klokka 20, men visning av «Børning 2»!

# VALG 2017 Nytt og gammelt

Under årets valgkamp har NHF Oslo gjort sitt for å markere seg. Både i «den virkelige verden» med stand, og på Facebook med en rekke valgintervjuer med forskjellige parti- og listetopper.

Vi har bedt førstekandidatene i Oslo om å kort presentere den viktigste saken deres parti vil kjempe for, innenfor felt som er viktige for mange funksjonshemmede i neste stortingsperiode. Vi spurte: Nevn en konkret sak ditt parti vil jobbe for/gjøre/innføre/avskaffe, for å bedre levevilkårene for mennesker med nedsatt funksjonsevne i Norge?

## Jonas Gahr Støre, Arbeiderpartiet

Alle skal med» er vårt motto, og tilgjengelighet er et kjernespørsmål for sosialdemokratiet. Det er et felles ansvar å åpne alle deler av samfunnslivet slik at alle kan delta. Offentlige bygg, som skole- og undervisningsbygg skal prioriteres, vi skal satse mer på kompetanse og inkludering for å hjelpe flere inn i arbeidslivet og staten skal ha ansvar for hjelpemidler. Arbeiderpartiet mener det må legge frem en handlingsplan for et tilgjengelig Norge.

## Ine Eriksen Søreide, Høyre

For å sikre at alle kan oppnå høyest mulig livskvalitet er det viktig at man i størst mulig grad gis mulighet til å leve et vanlig liv, med tilknytning til arbeidslivet, et sosialt nettverk og familie. Innføring av brukerstyrt personlig assistent (BPA) er viktig for å nå dette målet, og derfor vil Høyre videreutvikle denne ordningen. Blant annet ønsker Høyre at personer over 67 år også skal få rett til BPA. Foto: Hans Kristian Thorbjørnsen

## Une Aina Bastholm, Mdg

De Grønne vil arbeide for et arbeidsliv uten diskriminering. Tilgangen til en jobb skal være basert på kompetanse, og ikke på kjønn, alder, funksjonsevne eller etnisitet. Vi foreslår derfor i vårt alternative statsbudsjett å sette av midler til 1000 nye arbeidsplasser med lønnstilskudd for personer med redusert arbeidsevne. Foto: CF Wesenberg/kolonihaven.no

## Bjørnar Moxnes,Rødt

Funksjonshemmede skal ikke diskrimineres bort fra samfunnsdeltagelse. Krav til universell utforming må da håndheves langt strengere enn det som er dagens praksis. Vi jobber også for å fjerne egenandeler på alle helsetjenester. Foto: Andre Løyning

## Aisha Naz Bhatti, Senterpartiet

Senterpartiet mener universell utforming av samfunnet må ha høy prioritet, fordi vi tror det er et gode for alle. Løsninger som gir likeverdig tilgjengelighet er bra for de med nedsatt funksjonsevne, for eldre, for barnefamilier. Vi vil øke tilretteleggingstilskudd for eldre og funksjonshemmede, så de kan tilrettelegge boligene, samt øke tilskuddsordninger for barnefamilier og styrke støtten til bygging av egen bolig med universell utforming.

## Siv Jensen, Frp

Vi mener at det bør etableres en Nasjonal transportordning (TT) for personer med nedsatt funksjonsevne og spesielt transportbehov, og ordningen må styrkes. Vi har videre innført rett til brukerstyrt personlig assistent (BPA) for å sikre at lovens intensjon blir oppfylt. Vi vil også sikre og styrke arbeidet med rehabilitering og habilitering – dette skal være rettighetsfestet. Samtidig ønsker vi å utdanne flere servicehunder. Foto: Bjørn Inge Bergestuen

## Trine Skei Grande,Venstre

For Venstre er målet at alle skal ha like muligheter til å ta aktivt del i samfunnet. Det må bli enklere å orientere og bevege seg fritt i det offentlige rom, dra på besøk til familie, møte venner på kafè og ha full adgang til skoler og andre offentlige bygg. Vi har i de siste budsjettene prioritert universell utforming av alle undervisningsbygg, og universell utforming av bygninger, uteområder, transport og IKT og velferdsteknologi er en hovedprioritering for Venstre. Foto: Mona Lindseth/Venstre

## Kari Elisabeth Kaski, Sosialistisk Venstreparti

Jeg vil ta kampen for et universelt utformet samfunn, og vil gjeninnføre målet om at Norge skal være universelt utformet innen 2025. Jeg elsker å reise og det bør alle ha mulighet til. Da må mye gjøres i samferdselssektoren, særlig innenfor kollektivtrafikken. Universell utforming av bygg er også viktig for å kunne delta i utdanning og arbeid, leve gode og sosiale liv, og noe vi alle vil kunne ha nytte av i ulike livsfaser. SV har derfor vært svært kritisk til regjeringens nye byggeforskrifter, og vi vil endre disse etter valget. Foto: Marius Nyheim Kristoffersen

## Hans Olav Syversen, Krf

Den saken jeg ønsker å løfte frem for neste stortingsperiode på vegne av KrF, er rettighetsfesting av brukerstyrt personlig assistanse (BPA). Å ha styring med og over egen hverdag er av stor verdi for alle og derfor vil jeg løfte frem denne saken. I bunn for KrFs politikk ligger også en tro på enkeltmenneskets verdi og dermed kamp mot et sorterings-samfunn.Foto: Lillian og Lena

# VALG 2017 Nye takter i valgkampen

Er du en av flere tusen Facebookbrukere som har fått med deg våre valgintervjuer på nett?

Tekst: Ida C. Freng, Foto: Jørgen Foss/Ida C. Freng

I stedet for å satse på et valgmøte der politikerne treffer relativt få av våre medlemmer i halvannen til to timer, valgte man i år å prøve noe nytt. I løpet av et par hektiske augustdager gjorde NHF Oslo opptak av valgintervjuer med profilerte politikere fra ulike partier. Intervjuene publiserte vi i ukene frem mot valget.

- Vi ser at vi når mye bredere ut enn ved et valgmøte, sier regionleder Magnhild Sørbotten.NHFU Oslos Johannes Loftsgård stilte sporty opp som reporter. Han er sosiale medier-ansvarlig i lokallaget, og studerer medier på universitetet i Oslo.

Etter publiseringen av hvert valgintervju, som har gått nærmest simultant på Norges Handikapforbund Oslos facebookside og på NHF sentralts facebookside, har det i itllegg blitt sendt tips til det aktuelle partiet om at «deres» intervju er «på lufta», med oppfordring om å «like og dele». Resultatene har ikke latt vente på seg. Totalt har videoene (per 30.8-17) blitt sett på i totalt 18498 minutter- eller vel 308 timer!

## Foran stortinget:

Anne Beathe Tvinnereim fra Senterpartiet møter NHFUs Johannes Loftsgård til valgintervju.

## Flinke:

Rødt, her representert ved partileder Bjørnar Moxnes som intervjues av NHFUs Johannes Loftsgård har vært blant de flinkeste til å like og dele videoen, og får enormt mye treff og visninger.

# VALG 2017 Suksess for stand

Stand i forkant av valget, for å sette våre saker på dagorden både i «politikergata» og for mannen i gata er en kjent tradisjon i Norges Handikapforbund Oslo. 2017-valget var intet unntak i så måte, men nytt av året var stedet for standen.

Strategisk plassert mellom nedgangen til Stortinget t-banestasjon og forhåndsstemmeboden til kommunen, kunne ikke travle forbipasserende unngå å se NHF Oslo- og mange stoppet opp. Som keeperlegenden Erik Thorstvedt, som villig lot seg avbilde med en av våre kampanjeplakater. Eller kongehus-spesialist Kjell Arne Totland, som utbrøt: «Det er vel min replikk», da fotografen erklærte at blinkskuddet ble «helt konge».

- Vi tok selvfølgelig vår vante runde ned langs politikergata og presenterte våre brosjyrer og fanesaker også, forsikrer regionleder Magnhild Sørbotten, som stolt kunne konstatere at tillitsvalgte fra store deler av NHF Oslo satte av tid til å bidra i ruskeværet tirsdag 29. august.

Krf-politiker Erik Lunde var også blant dem som stoppet opp, og mer enn gjerne lot seg avbilde i forbifarten.

- Den nye strategien slår fast at vi skal ut, gjøre oss synlige og være der folk er. Det har vi gjort til gagns i dag, sier Sørbotten.

# - NHFU internasjonal uke - Solidaritet har ingen landegrenser!

I juni fikk NHFU besøk av meningsfeller fra Malawi. Her kan du lese om hvordan den internasjonale uka forløp.

Tekst: Hawkilara Kathrine Axelsen, medlem av NHFUs internasjonale utvalg, Foto: NHFU

Den internasjonale uka er ved veis ende, og Emmanuel, Thandi og Sandra fra Fedoma Youth Wing er på tur hjem. Vi i internasjonalt utvalg, Marianne, Nora, Martine, Oskar, Saad og Hawkie, ønsker herved å takke alle dere som delte uka med oss!

## Travelt program

Sammen har vi deltatt på Norges Handikapforbunds landsmøte, hatt bli-kjent-kveld, vært på sightseeing i Oslo, fått besøk av generalsekretæren i World Health Organisation (WHO) for å snakke om hjelpemidler, besøkt rådhuset i Oslo, diskutert medborgerskap og BPA, avholdt internasjonal kveld, spist funkislunsj med Camilla Huggins Aase som innleda om FN-konvensjonen om rettighetene til mennesker med nedsatt funksjonsevne, aksjonert på Jernbanetorget, samt innleda tettere samarbeid mellom NHFU/FEDOMA sammen med Fredskorpset (FK Norway). Internasjonal uke ble avrunda i storstilt stil på Storbyweekend 2017 i Bergen i regi NHFU Sørvest. Vi fikk også tatt en tur innom Funkisdagen 2017, et arrangement som er gull verdt for synlighet og feiring av mangfoldet vi er så glad i!

## Likeverd

Man kan trygt si at likepersonsarbeid stod sentralt denne uka. Den internasjonale rettighetskampen for funksjonshemmedes rettigheter er tufta på gjensidighet og likeverd mellom land i det globale nord og globale sør. Kort sagt betyr det at vi i NHFU respekterer og er vàr på eksisterende skeivfordeling i maktforholdet mellom Malawi/Norge. Vi etterstreber å myndiggjøre, lære og erfare i samarbeid med gjestene våre, og gjør ingenting med dem uten dem.

Og husk: Solidaritet har ingen landegrenser!

# - NHFU på Landsmøte 2017 Yngrebølgen inntok landsmøtet

Splitter nytt profileringsmateriale, laveste gjennomsnittsalder i landsmøtesalen noensinne og et fresht, nytt program. Ungdommen satte dagsorden på årets landsmøte.

Tekst/foto: Ida C. Freng

De store sakene sto i kø, deriblant vedtak av ny strategi for fremtiden, og ikke minst valg av forbundsleder, da Norges Handikapforbund inviterte til landsmøte 2017 på Thon Arena i Lillestrøm 16.-18.juni.

Allerede i foajeen ble det klart at det var nye tider på gang. Inne i landsmøtesalen var det ingen tvil. Flotte «reklameplakater» med både tillitsvalgte og ansatte, ministudio for direktesendte streaming-intervjuer og spreke, nye logoeffekter prydet rommet.

Skuespiller og forkjemper for funksjonshemmedes rettigheter Kristin Grue ledet forsamlingen gjennom første dag av landsmøtet. Programmet bød blant annet på besøk fra kommunal- og moderniseringsminister Jan Tore Sanner (Høyre), som behendig nok ikke nevnte TEK17 med et ord. Derimot fokuserte han på innflytelsen Norges Handikapforbund har i samfunnet.

– Fortsett som før. Dere er en viktig organisasjon som blir lyttet til, og som betyr veldig mye for mange, sa Sanner.

I tillegg nevnte han spesielt vårens kampanje «Fjern Gæppen» fra Norges Handikapforbund Oslo som eksempel på hvordan organisasjonen gjør seg synlig.

- Dere viser tydelig hva det handler om, sa ministeren.

## «Ny» leder

Ettersom Arne Lein allerede hadde sittet som forbundsleder i de to tillatte periodene, knyttet det seg stor spenning til valget av ny forbundsleder. Før ledervalget ble det imidlertid gjort en endring i organisasjonens lovverk, som betyr at landsmøtet ved spesielle anledninger, og ved særskilte behov, kan gjøre vedtak som fraviker fra enkelte av forbundets lover. Dermed var det åpent for at sentralstyrets nestleder Toril Heggen Munk kunne foreslå at Arne Lein ble gjenvalgt for en periode på to år. Valgkomiteens kandidat, Janne Skei- tidligere ansatt i NHF, trakk sitt kandidatur etter at flere hadde tatt til orde for at man ville ha en forbundsleder som selv hadde en funksjonsnedsettelse. Arne Lein ble dermed gjenvalgt som forbundsleder for to nye år, frem til landsmøtet i 2019.

## Nye takter

Store deler av landsmøtet ble direktestreamet via Facebook, i tillegg til at medierådgiver og NHFUer Johannes Loftsgård gjorde flere intervjuer med involverte under landsmøtet- det være seg prisvinnere fra Den Norske Turistforening eller ungdomspartiledere fra debatten, som ble ledet av Sunniva Ørstavik.

Det nye og unge satte i det hele tatt stort preg på landsmøtet. Svært mange regioner og landsforeninger fant plass til yngre medlemmer på sine delegatplasser. Martine Eliasson fra NHFU Trøndelag holdt et flammende innlegg som høstet stor applaus.

- Vi ønsker et samfunn med plass til alle, men er vi en organisasjon med plass til alle? Spurte hun, og fortsatte:

- Vi i NHFU vil være aksjonister. Vi vil ut fra møterommene. Dessverre opplever vi at neon ikke finner sin naturlige plass videre i NHF etter tiden i NHFU. Om vi ikke klarer å inkludere alle i organisasjonen, hvordan skal vi da klare å skape et mer inkluderende samfunn? Vi må bli et sterkere «vi», slo hun fast.

Senere ble hun, sammen med Karl Haakon Sævold, Guri Anne Nesdal Egge og Inger Svenning(2.vara) valgt inn i det nye sentralstyret etter et spennende valg med mange benkeforslag.

# Kommentar: Lik og del - bare mas og kjas?

Ida C. Freng Kommunikasjonsrådgiver NHF Oslo

Svært mange av våre medlemmer er på Facebook, og det er kjempebra! Det sosiale mediet har utviklet seg til å bli en viktig plattform, både for informasjon og politisk påvirkning. Som mange av dere sikkert har fått med dere, så oppfordrer vi svært ofte til å «like og dele» innleggene våre- men det er kanskje ikke alle som vet hvorfor dette er så viktig?

Du «forteller» Facebook hva du er opptatt av, ved å respondere på innlegg som de du følger legger ut. Så hvis du for eksempel en gang har likt siden til Høyre, men aldri har likt eller reagert på noe de har lagt ut, så vil du få færre og færre oppdateringer om dem- fordi Facebook tolker det dithen at du ikke er så interessert i dem likevel. Hvis du derimot klikker liker på innlegg fra dem du synes er interessante, eller deler innlegg, så vil Facebook gi deg mer og mer av det Høyre publiserer. I tillegg fungerer Facebook slik at når noe blir populært, altså likt og delt mye, så er det automatiske prosesser i Facebook som gjør at flere som har likt samme avsender vil få opp innlegget, videoen eller bildet i sin nyhetsstrøm. Dette gjør Facebook for at du skal få de tingene du er opptatt av i din nyhetsstrøm. Det høres kanskje knotete og komplisert ut, men det er egentlig ganske enkelt: Det du liker får du mer av, og det du liker får andre som liker det samme mer av.

Som eksempel har jeg dykket litt i «arkivet» til Norges Handikapforbund Oslo. Husker du kanskje saken om Tamarin Varner, som ble spyttet på da hun tok trikken? Det er ikke så rart om du fikk med deg den! Selv om vi på det tidspunktet hadde «bare» rundt 1300 som fulgte/likte oss på Facebook, så gikk saken viralt. Fordi mer enn 2000 reagerte på saken ved å klikke seg inn eller trykke en reaksjon, i tillegg til at så mange som 147 delte den, så endte det innlegget opp med å nå 69.599 mennesker i skrivende stund! Selvfølgelig er det ikke alle innlegg som engasjerer så bredt som den, og vi kan ikke forvente like gode resultater på alle innlegg. MEN: Hvis du husker å «like og dele», så vil flere få se sakene våre. Det er en enkel og kjapp måte å aksjonere på, selv hjemme fra godstolen. I tillegg vil det føre til at Facebook passer på å sende alle oppdateringene våre i nyhetsstrømmen din, slik at du ikke går glipp av noe. Det er jo heller ikke å forakte, eller hva?

# Nye intervaller for periodisk ettersyn

NYTT FRA NAV Bente Kaldheim Avdelingsdirektør NAV // Hjelpemiddelsentral Oslo og Akershus

Har du en elektrisk rullestol, seng, personløfter eller heis fra hjelpemiddelsentralen, vet du kanskje at det skal gjennomføres periodiske ettersyn (PE) på disse produktene. Hjelpemiddelsentralen har ansvaret for dette. 1. juni ble intervallene for PE endret. Endringene som gjelder i hele landet, er basert på erfaringer etter mange år med periodisk ettersyn, samarbeid med de største produsentene av tekniske hjelpemidler og egne risikovurderinger.

For at hjelpemiddelsentralene skal kunne ta i bruk de nye intervallene er det en forutsetning at de er á jour med ettersynet etter den gamle ordningen. Hjelpemiddelsentralene som har et etterslep, har fått ekstra midler i 2017 for å ta unna det som gjenstår av PE etter den gamle ordningen. Dette gjelder blant annet NAV Hjelpemiddelsentral Oslo og Akershus. Etter årsskiftet vil alle hjelpemiddelsentraler følge de nye intervallene.

Hjelpemiddelsentralen i hjemfylket ditt har oversikten over hjelpemidlene som skal ha ettersyn, og vil kontakte deg når hjelpemidlene dine skal etterses. Ettersynet gjøres av hjelpemiddelsentralens teknikere, eller av leverandører på bestilling fra hjelpemiddelsentralen og utføres etter detaljerte kontrollprosedyrer.

## Elektriske rullestoler og personløftere

Hjelpemidlene som skal ha PE er delt opp i tre kategorier. Den første er elektromedisinsk utstyr klasse 1. Dette er elektriske rullestoler, personløftere og senger.

Fra 1. juni skal elektriske rullestoler etterses ved batteribytte eller innen fem år. Mobile personløftere skal etterses hvert sjuende år. Stasjonære personløftere festet til vegg, gulv eller tak skal etterses hvert tredje år og personløftere som er festet til andre produkter eller er frittstående skal etterses hvert åttende år.

## Senger

Når det gjelder senger skal disse etterses hvert åttende år, og etter 15 år skal sengene byttes ut. Hjelpemiddelsentralen sender hvert år en oversikt over brukere som har senger eldre enn 15 år til helsetjenestene i kommuner og bydeler. Kommuneterapeuten vil, i samarbeid med deg, vurdere behovet ditt og få byttet den gamle sengen med en ny. Du kan unntaksvis få beholde den sengen du har, men da påtar du deg alt ansvar fremover og vil ikke få sengen reparert eller ettersett. Dette er ikke noe hjelpemiddelsentralen vil anbefale.

## Heiser i private boliger

Den andre kategorien av hjelpemidler som skal ha ettersyn, er de som faller inn under maskindirektivet og er montert i privat bolig, som sjaktheiser, løfteplattformer og trappeheiser. Heisene skal ha en årlig sikkerhetskontroll. Løfteplattformene og trappeheisene skal etterses ved utløp av garantien og deretter hvert tredje år.

## Heiser i fellesoppganger

Hjelpemidler som faller inn under maskindirektivet, men som er montert i felles boområder eller offentlige rom, er den tredje kategorien. På disse hjelpemidlene gjennomføres det ikke periodisk ettersyn, men en sikkerhetskontroll. Denne kontrollen skal utføres av godkjente heiskontrollfirmaer. Heiser skal ha årlig sikkerhetskontroll, mens løfteplattformer og trappeheiser skal ha sikkerhetskontroll hvert andre år.

Det er Direktoratet for byggkvalitet som er tilsynsorgan for heiser i felles boområder og offentlige rom, og alle trappeheiser, løfteplattformer og heiser er registrert i det nasjonale heisregisteret (Nireg).

# Hedret for innsatsen

Til tross for livslangt engasjement i «rørsla», mener Gullnål-mottaker Sverre Bergenholdt at han har fått mer enn han har gitt i Norges Handikapforbund.

Tekst og foto: Ida C. Freng

Da Sverre Bergenholdt ble spurt av forbundsleder Arne Lein om han kunne tenke seg å bidra til litt mimring om gamle dager under landsmøtemiddagen, var det overhodet ikke i hans tanker at det var lureri for å få ham opp på «scenen». Riktignok hadde det streifet den gamle ringreven at han kunne være en kandidat for gullnålen i fremtiden en gang, men: Ettersom det kun var få måneder siden han gikk av med pensjon som ansatt, så han for seg en viss karenstid før noe slikt kunne være aktuelt.

- Jeg ble ganske så himmelfallen. Overrasket og glad, og jeg fikk trøbbel med stemmen da jeg skulle takke, sier Bergenholdt, som mottok «Gullnålen» til stående applaus.

Fra før har han regionenes høyeste utmerkelse «Sølvnålen».

- Så nå er jeg den første som får Gullnålen med ny logo, og foreløpig den eneste som har nåler med to forskjellige logoer, sier han muntert, og legger til:

- Jeg liker den nye logoen. Jeg tolker den dithen at «Vi ruller for en bedre fremtid».

## Starten

Først et tilbakeblikk på fortiden. Til Oslo anno 1948, da en liten pjokk på to år fikk den fryktede sykdommen poliomyelitt. Det førte til lammelser i hele kroppen, og han ble lagt i såkalt «jernlunge» for å kunne puste. Senere fulgte rekonvalesensopphold i Danmark, som for så mange andre poliorammede, norske barn. Så Oslo anno 1953, der en litt større pjokk på sju år ble fulgt til jernbanestasjonen av sin mor, for å reise til Linde Internatskole for poliomyelittrammede barn.

- Jeg har et klart minne av det. Av Vestbanen, og mor som sto igjen på perrongen, forteller han.

På Linde ble han i fem år, avbrutt av turer hjem til Oslo i påske-, jul- og sommerferier. Besøk hjemmefra til skolen var det få av. Skolen var ikke så begeistret for besøk.

- Jeg husker de «store» jentene tok seg av meg. Som Laila Knudsen, som jeg har jobbet med i Handikapforbundet gjennom et langt liv senere, sier han.

Tøffe ble imidlertid både han og de andre guttene på trinnet fort nok. Det hersker to ulike versjoner om hvorfor han og flere andre ble flyttet til ordinære skoler i 6. klasse.

- Det kan nok være at vi da var så selvgående at vi ble overflyttet. Men jeg mistenker også at bestyrerinnen var så «fed-up» (lei av, red.anm) av guttegjengen vår, at vi egentlig ble utvist hele gjengen. Kanskje ligger sannheten i de gamle mappene fra den gang, sier han med et lurt smil. Han har jevnlig kontakt med flere av vennene fra skolegjengen ennå. Mange av dem har hatt lederverv i forbundet og diagnoseforeningen opp gjennom årene siden den gang.

## Fritid og idrett

Vel hjemme i Oslo ventet videre skolegang på Årvoll. På 60-tallet ble handikapidretten for alvor organisert, og Bergenholdt var med også her. Etter kort tid ble han også involvert i tidens store nyvinning, fritidsklubber. Det ble besluttet at en av Oslos mange, nye fritidsklubber skulle forbeholdes «vanfør ungdom», som det het den gangen.

- Vanføres Ungdomslag kom først, så ble Unge Aktive startet, forløpere til dagens NHFU. Vi var på et tidspunkt rundt 200 medlemmer i Oslo. Interessepolitikk kom på bordet, men det var nok mest flørting og moro, sier han med et lurt smil.

Selv fant han imidlertid kjærligheten utenfor rørsla, via idrettsinteressen. Det viste seg nemlig at bueskytterinstruktøren hadde en datter… Og sånn fikk Sverre sin Eva, som har stått last og brast ved hans side i over 50 år. De feirer gullbryllup i disse dager.

## Langt yrkesliv

Sin første jobb fikk han som 18-åring, i Den Norske Creditbank (DNC). Deretter gikk det slag i slag med jobb i Oslo kommune, innom Aetat, jobb som kino- og kultursjef i bydel Stovner og til slutt svingte pendelen tilbake igjen, da han fikk jobb som fylkessekretær i det som nå heter NHF Øst, etter at familien hadde flyttet til Son. Så fulgte flere år i handikapidrettens tjeneste som president, der han blant annet hadde ansvar for Paralympics på Lillehammer. Senere ble han hentet inn som regionkotorleder i NHF Oslo, der han til slutt overlot fakkelen til nåværende kontorleder Jørgen Foss, men sto løpet ut som spesialrådgiver helt til han fylte 70 år.

## Roser kona

- Jeg har vært privilegert, som har hatt Eva som har stått på og ordnet opp på hjemmebane, sier han. Paret fikk etter hvert en datter Ragnhild, og senere fikk de to fosterbarn. Nå har familien vokst med fire barnebarn i tillegg.

Gullnålmottakeren er ydmyk overfor konas innsats på hjemmebane, i alle de årene han fartet land og strand rundt i idrettens og forbundets tjeneste. Før han fikk jobb i handikapidretten var han nemlig selv utøver innen flere grener, herunder kjelkehockey og sittevolley.

- Jeg husker da vi bygget opp sittevolleylaget, og hadde samlinger. Vi hadde 12-14 mann boende i stua, og Eva kokte lapskaus til hele gjengen, minnes han.

Idretten er blant det som har tatt størst plass i livet for gullnålmottakeren. Det har sågar resultert i edelt metall, i form av en Paralympicsbronse fra Seoul i 1988, der han deltok som kombinert spiller og lagleder. Totalt ble det deltakelse i rundt

12 Paralympics, enten som utøver eller leder. I tillegg har han «noen» EM og VM medaljer i sittevolley og kjelkehockey, som han sier. Edelt metall ble det også da han i 2006 fikk Kong Haralds fortjenestemedalje i gull.

## Morsomme episoder

Opplistingen av heder og medaljer stopper her. Ikke fordi det ikke er mer å nevne- for det er det- men fordi Bergenholdt selv heller vil fokusere på andre, og ifølge ham selv, viktigere ting.

- Jeg synes jeg har fått ha et veldig fritt engasjement innen NHF. En slags sammenblanding eller miks av utøvelse som tillitsvalgt, ansatt, medlem, brukerrepresentant og styremedlem, lister han opp.

Noen klassiske «Bergenholdt»-episoder hører imidlertid med, når man først skriver en sak som denne. Som at han en gang parkerte bilen inne i resepsjonsområdet på et hotell på Fornebu under arbeidet med Lillehammer-lekene i 1994, fordi han synes det tok uforholdsmessig lang tid å få assistanse. Eller da han som utøver måtte kjøres hjem til hotellet i Arnheim i en søppelcontainer med hjul. Etter en over tre timer lang sittevolleykamp hadde nemlig noen spøkefugler sett sitt snitt til å sprite opp sportsdrikken hans med vodka etter endt kamp, og styrketåren gikk rett i fletta, slik at krykketransport ikke var noe alternativ.

- Han lot nemlig den utdelte rullestolen stå urørt i garasjen i mange, mange år, forteller Eva.

- Kanskje for mange, innrømmer han selv.

Motviljen mot rullestolen kom imidlertid Eva til gode, da han etter en krangel en gang pakket kofferten for å forlate både kone og hjem.

- Da tok hun krykkene mine, og ønsket meg lykke til med å komme noe sted, humrer han.

Han har også hatt det travelt med å komme hjem fra reise. Som den gangen da familiehunden ble syk og døde, imens han var på NHF-samling.

- Jeg så for meg Eva som satt der hjemme alene, og kjente at «jeg MÅ hjem». Så jeg ringte flyplassen i Kristiansand, men siste Oslo-fly var klare til å takse ut på rullebanen forteller han.

Av og til må også hedersmenn ty til små, hvite løgner, så Bergenholdt sa som for så vidt sant var, at et familiemedlem (at det var firbent ble beleilig nok ikke nevnt) hadde gått bort, og at han MÅTTE med det flyet. Resultatet: Kveldens siste Oslo-fly ble holdt igjen på rullebanen, inntil Bergenholdt hadde fått hevet seg i en drosje, og gitt en kollega instruks om å pakke og sjekke ut av hotellrommet for ham.

## Fremtiden

Under landsmøtet holdt Bergenholdt et flammende innlegg om viktigheten av å støtte ungdommen i forbundet.

- Vi må få med oss ungdommen, og vekke ungdomsbevegelsen vår til live igjen. Jeg ser mange paralleller til storhetstiden på 60-tallet, og jeg får så mye energi av det, sier han engasjert.

- Hvis vi skal kunne ha en morgendag i organisasjonen er vi avhengig av ungdommen. Da må vi også sørge for at vi slipper dem til!

Etter et langt liv i forbundet er han fremdeles sulten.

- Jeg blir jo ikke yngre, men jeg vitaliseres, sier han.

Selv med ungdommen i taktfast fremmarsj har man nok ikke sett det siste til en av deres største fans heller.

# Jeg digge digge digge digge deg!

Jørgen Foss Kontorleder NHF Oslo - Kontorsjefens sløyfe

Jeg er oppvokst på Oslos østkant i Oslo, sammen med min mamma, pappa og søster- og med besteforeldre rett over gangen. En stormfull julinatt i 1989 kom jeg til verden, fjorten dager på overtid. Lite visste foreldrene mine hva de skulle begi seg utpå.

For litt siden kom jeg over noen papirer hjemme hos mamma, det var fra 3 års kontrollen. Der står det: «Gutten avviker fra normalen». Det var i delen som omhandlet vekt. Siden da har mamma alltid visst at sønnen hennes er et avvik.

## Men et avvik fra hva? Hva er normalt?

Jeg husker at jeg tidlig manglet en superhelt jeg kunne se opp til. For meg var Supermann ingen jeg kunne assosiere meg med. Men en dag sto han der. Barne-tv kl. 1800 kom det en stor blå figur som sa han digget oss. Jeg snakker selvsagt om Max Mekker fra Sesam Stasjon. Endelig fant jeg min superhelt. Han kunne ikke fly, eller redde damer fra brennende biler mens verden gikk under. Men han kunne blåse i fløyta og fortelle oss at mennesker er mennesker, uansett fasong og farge.

Jeg tror vi alle trenger noen superhelter, noen å se opp til, noen som inspirer oss og gir oss mot. Noen som tør å si ordene for oss. I dag finnes det også en del superhelter i ulike fasonger, og meninger. Folk som tør å ta til orde og ikke være redd for å vise seg frem. Per Fugelli er en slik uredd og trygg stemme, en superhelt, ikke bare for oss, men for hele menneskeheten. Dessverre vet vi ikke hvor lenge vi har han her på jorden, men vi skal takke han for å ha sagt de ordene og stått opp for menneskeverdet blant oss.

Noen andre superhelter er YouTube stjernene Simen og Daniel. De har i dag 30.000 følgere på Youtube og er store stjerner på nettet. De bruker statusen til å kjempe mot nettmobbing og for annerledeshet. De er blitt et talerør for alle de som kanskje ikke tør bruke stemmen sin og si ifra. Slike superhelter trenger samfunnet vårt.

Jeg hadde Max Mekker, noen har Simen og Daniel mens andre generasjoner har for eksempel Per. Jeg tror på superhelters kraft og mulighet til å være med å endre samfunnet, og jeg er glad for at de finnes i alle typer. La oss heie på slike mennesker, som står foran, og la de få vite at tusener står bak dem. I vår tid er de viktigere enn noen gang ellers og jeg håper at når en liten gutt blir født på Ullevål sykehus en oktobernatt i 2017 så er det ikke et avvik som blir født- men en pjokk som trenger en annerledes superhelt med kraft som overstiger muskler og flyvende kapper. Men som har en stemme og trygghet for at livene vi lever skal gi oss kraft og mot til å møte en annen hverdag.

# - Vant klagesak Tok kampen, klagde- og vant!

Tekst: Ida C. Freng

Etter lang kamp har et av våre medlemmer fått medhold i klage mot Statens Vegvesen region Øst, etter at vedkommende fikk begrenset førerrett fordi medlemmet hadde spesialtilpasset NAV-bil.

Medlemmet, (som ikke ønsker å stå frem med fullt navn, men redaktøren kjenner vedkommendes identitet), opplevde at trafikkstasjonen forsøkte å legge begrensninger på hennes førerrett, basert på at hun hadde spesialtilpasset bil fra NAV. Etter en kjørevurdering på trafikkstasjonen, der vedkommende fikk beskjed om at det ikke var nødvendig å ta med helseattest, men ikke ble undersøkt av medisinsk sakkyndig fikk hun dispensasjon fra førlighetskravet. Dispensasjonen betød begrensninger som igjen betød at medlemmet ikke ville kunne benytte andre biler i husstanden med sitt førerkort. Medlemmet klaget på dette, da spesialtilpasningen i vedkommendes tilfellet var basert på behovet for å kunne forflytte seg fra rullestol til førersetet, og ikke var basert på førlighet. NAV-bilen benyttes når vedkommende må ha med seg rullestolen. På turer der det er begrenset behov for å gå på destinasjonen kan vedkommende derimot klare seg med krykker og vanlig personbil.

I sitt svar på klagen slår Vegdirektoratet fast at man i noen tilfeller kan få spesialtilpasset bil uten at det betyr at man ikke oppfyller helsekravene for førlighet. Støtte fra NAV kan derfor ikke alene legges til grunn for om helsekrav er oppfylt eller ikke. Vegdirektoratet avgjorde derfor at medlemmet ikke måtte fornye førerkortet, og at vedkommende fremdeles hadde full førerrett, og skriver blant annet: «Når XX har full førerrett fra før, vil det derfor være urimelig å skulle begrense førerretten til et kjøretøy med automatgir og tilpasninger for å ha med rullestol, når XX fyller førlighetskravet og vil være i stand til å føre et annet kjøretøy de dagen XX velger å benytte seg av krykker.

# - Medlemshytter på Vaset Husk våre hytter!

Vaset byr på enkel men tilgjengelig standard, og god, gammeldags hyttefølelse!

Høsttur til fjellet? Våre medlemshytter på Vaset har flust av ledige uker og helger denne høsten!

Tekst og foto: Ida C. Freng

NHF Oslo leier ut to flotte hytter på Vaset i Vestre Slidre. Her kan du velge mellom det lille «Annekset», eller det større «Hovedhuset». Hytta ligger 16 km nord for Fagernes og bare 200 m fra en stor dagligvarebutikk (Joker). Hyttene er koselige og praktiske. Området har mye å by på. Her kan du gå milevis på ski i preparerte løyper, sykle på gode fjellveier og stier, fiske i stille fjellvann og elver, vandre i fjellet, padle kajakk og kano, ri på hester, kjøre hundespann eller besøke støler og åpne bondegårder.

## Hovedhuset

Hovedhuset har 20 sengeplasser fordelt på 7 doble rom i soveroms¬fløyen, hvorav 6 sengeplasser ikke er tilgjengelige for rullestolbrukere og ligger i 2. etasje, enkelte av rommene i soveromsfløyen har køyeseng. Det er innlagt strøm og vann og to toaletter og to dusjer. Kjøkkenet er stort og fullt utstyrt med oppvaskmaskin og kjøle¬skap med fryser. Hytta har stor stue med spiseplass, sofakrok og peis.

## Annekset

Annekset rommer stue med åpen kjøkkenløsning, to soverom med fire sengeplasser til sammen, og kombinert bade¬rom og toalett. Det er innlagt strøm og vann. Annekset er tilgjengelig for bevegelseshemmede.

## Medlemspris

Hyttene er til leie for NHF- medlemmer og andre. Er du NHF-medlem (åpent for alle) er det litt rimeligere leie, og medlemskap i NHF koster kun 300 kroner i året.

For booking og priser, ta kontakt med organisasjonskonsulent Ola Harald Svenning på epost olas@nhf.no eller nhf.oslo@nhf.no eller ring oss på telefon 22 02 14 20 (sentralbord).

# Tipsserie

Både i Quarten og på nett vil vi i fremtiden publisere artikler som omhandler de temaene og feltene vi får flest spørsmål om. Vi starter vår nye tipsserie med en artikkel om brukerstyrt personlig assistanse. Tips oss gjerne om temaer du vil vite mer om, det være seg bil, søknadsskriving eller andre ting.

## Nysgjerrig på BPA?

Vurderer du om BPA kan være noe for deg, eller er du bare nysgjerrig på ordningen?

Tekst: Elisabeth Wilhelmsen/Ida C. Freng/NHF

Det nærmer seg toårsdagen for rettighetsfesting av brukerstyrt personlig assistanse (BPA), men det store økningen i antall brukere har latt vente på seg. Etter at ordningen ble rettighetsfestet har det ifølge tall fra Statistisk Sentralbyrå blitt 301 flere personer som benytter seg av ordningen. Regjeringen anslo at hele 14500 personer ville bli omfattet av rettigheten, skriver Handikapnytt.

Kanskje er DU en av de 14500 personene som nå omfattes av rettigheten, men som ikke helt vet hvor eller hvordan du skal starte prosessen? Da kan denne artikkelen, samt den utvidede artikkelen som du finner på våre nettsider oslo.nhf.no være et godt sted å starte.

## Hvem kan få?

Funksjonshemmede med stort assistansebehov har rett til å få assistansen organisert som brukerstyrt personlig assistanse. Denne rettigheten kom 1.1.2015. De som faller innunder rettighetsfestingen og kan kreve tjenesten organisert som BPA er de som har et bistandsbehov over 32 timer pr.uke. De som har inntil 25 timer pr.uke kan også kreve tjenestene organisert som BPA, med mindre kommunen kan dokumentere at det er vesentlig dyrere enn andre tjenester. De som har et bistandsbehov under 25 timer kan også søke BPA, men har ikke rett til å kreve BPA.

## Hva er det?

Brukerstyrt personlig assistanse (BPA) er en ordning som gir funksjonshemmede praktisk bistand til å gjøre ting som andre kan gjøre selv: Kle på seg og gjøre husarbeid, komme seg til skole og arbeidsplass (på skolen eller arbeidsplassen er det andre assistanseordninger), handle og lage mat, være sammen med venner og familie og engasjere seg i samfunnet. Med en BPA-ordning kan du administrere din egen hverdag, ved at du selv skal kunne bestemme hvem som skal være assistenter, hva assistentene skal bistå med, og til hvilke tider. Brukerstyrt personlig assistanse gir deg større muligheter til å leve et aktivt og selvstendig liv enn for eksempel hjemmetjenester.

## Skriv søknad

- Noe av det viktigste er at du lager en skriftlig søknad, understreker Elisabeth Wilhelmsen. Hun jobber som prosjektkoordinator for «Medlemspleie/Hjelp til selvhjelp» i Norges Handikapforbund Oslo, og har gjennom det siste året bistått i en rekke BPA-relaterte saker.

- Jeg har snakket med flere som har forhørt seg muntlig med kommunen sin om BPA, men fått til svar at «Det passer ikke for deg», eller «Det vil du nok ikke få innvilget». Ikke gi deg hvis du mottar slike svar! Skriv en søknad. Kommer det skriftlig er de nødt til vurdere og begrunne søknaden med bakgrunn i loven, sier hun.

## Konkret og detaljert

- Du bør lage en liste over alt du trenger bistand til for å kunne fungere i eget hjem og ute i samfunnet. For eks. når du skal på skolen, arbeid og/eller delta i andre aktiviteter som organisasjons-/politisk arbeid og fritid. Det er viktig at søknaden omfatter alle de daglige, ukentlige, månedlige og årlige behovene og hvor lang tid disse tar. På denne måten kan man komme fram til et gjennomsnittlig timebehov per uke. Det er viktig å være detaljert for at saksbehandleren skal forstå de reelle behovene, list gjerne opp hva, når, hvor, hvordan, hvor mye og hvor ofte, eksemplifiserer Wilhelmsen.

Fortell i søknaden hvilke konsekvenser det får for deg hvis du ikke får den assistanse du har behov for. BPA skal være et verktøy for likestilling, og det er viktig å vise at mangel på BPA for deg kan være et brudd på intensjonen om likeverd, likestilling og samfunnsdeltakelse.

## Ikke gi opp

Dessverre kan man oppleve å få avslag på søknaden sin, eller man kan oppleve å få færre timer enn hva man har behov for. Da gjelder det å ikke gi opp, ifølge Wilhelmsen:

- Du har klagerett på hele eller deler av vedtaket. Pasient- og brukerombudet kan bistå og gi veiledning om klagen. Hvis du er medlem i NHF Oslo kan du også ta kontakt med meg for hjelp med å forberede søknad eller klage, opplyser hun.

NHF Oslo arrangerer BPA kurs 26. oktober. Tid og sted vil bli annonsert på vår hjemme- og facebookside!

# Formålet med BPA er å legge til rette for et aktivt og selvstendig liv. Vi spurte et knippe BPA-brukere følgende: Hva betyr BPA for deg?

## Lena Karlsen

BPA betyr at jeg kan leve, virkelig kjenne at jeg lever. Jeg kan ha respekt for meg selv og utvikle meg. Jeg kan delta i samfunnet og bidra til venner og familie.

## Gina Dragvoll

BPA gir min søster et likeverdig og selvstendig liv. Nok BPA timer gir hun mulighet til å være en fantastisk mamma, en likeverdig del av familien og muligheten til å hjelpe andre. BPA er å være eller ikke være for veldig mange mennesker!

## Regine Elvevold

At jeg kan drive aktivt med svømming, at jeg kan reise hvor jeg vil og at jeg kan gjøre hva jeg vil- uten å se begrensninger og utfordringer.

## Johannes Loftsgård

BPA-ordningen min har gitt meg mitt aktive liv tilbake. Jeg kan studere, være sosial med venner og til og være til hjelp for familien min. Jeg smiler hver dag etter at jeg fikk BPA.

## Magnus Segtnan Skjølberg

BPA har blitt svært viktig for meg. Denne ordningen har gitt meg muligheten til å være selvstendig. Jeg har mulighet til å delta på det jeg vil, når jeg vil. Nå har jeg friheten til å være ungdom på lik linje med alle andre ungdommer. Hvis jeg ikke hadde hatt BPA og nok timer ville jeg ha vært avhengig av mine foreldre. Det blir helt FEIL. Kanskje måtte jeg ha flyttet på institusjon. Nå kan jeg heller kjøpe meg leilighet og flytte for meg selv - med BPA.

## Alexander Petersen

BPA gir meg muligheten til å leve et selvstendig liv (såfremt timene strekker til) og det har gitt meg muligheten til å engasjere meg i både partipolitikk og interessepolitikk. Jeg har også muligheten til å gjøre ting som andre enn meg også synes er gøy, som å dra på diverse festivaler. Bildet er tatt på filmfestival på Shetland, hvor jeg også skal i år. (Foto: Thomas Sundal)

# Leverandører i Oslo

I Oslo kan man velge mellom 15 ulike leverandører av BPA i tillegg til bydelen sin. Gjør grundig research for å finne den leverandøren som passer dine behov best. På kommunens hjemmesider kan du søke opp hvilke tilbydere som finnes i din bydel:

* Aleris
* Ambio Helse
* Asor
* Assister meg
* Dialogue BPA
* Hav
* HjemmeBest
* Human Care
* Norlandia hjemmeomsorg
* Olivia Personlig Assistanse
* Optimal Assistanse
* Prima Omsorg
* ULOBA
* Unicare
* Vitale

# BPA = FRIHET Leserinnlegg:

Innlegget er skrevet av Magnus Skjølberg, 17 år og styremedlem i NHFU Trøndelag.

Jeg skal fortelle litt om mine erfaringer med BPA – BPA som gir meg FRIHET.

For å gjøre det vil jeg ta utgangspunkt i mitt eget liv: For 2 år siden hadde jeg kommunal PA. Jeg tar bort «B»’en, da kommunal assistanse ikke ga meg BRUKERSTYRING.

Jeg måtte ofte melde avbud på aktiviteter fordi jeg ikke hadde assistent-dekning. Kompiser dro på kino, jeg måtte bli hjemme. Jeg driver med el-innebandy, og dette gjør at det blir en del reising på turneringer. Laget vårt ble tatt ut til å være med i et prøveprosjekt for seriespill i el-innebandy.

Flere av mine kompiser reiste med BPA på turneringer – jeg reiste med foreldre fordi kommunen ikke dekker reise/opphold for assistenten! HVOR GØY ER DET DA?! Å ha en hysterisk mor springende etter seg – er det kaldt? Har du drukket nok vann? Har du vært på do?

Jeg hadde ofte lyst til å gjøre noe impulsivt – men det gikk oftest ikke. Hadde jo ikke assistent den dagen. Den impulsive lysten ble ofte snudd til sure miner… Hadde heller ingen assistent til å slenge igjen døra mi! Jeg var som ungdommer flest – hadde lyst til å opponere mot foreldrene mine.

Hadde lyst til å utforske livet – men det var med foreldre «på slep». Gikk ikke det. Kjente jeg mistet mye av meg selv – min mulighet til å bli en selvstendig person. Kjente også på at kommunal PA ikke ga meg fullstendig selvstendighet. Assistentene var ofte ansatt i andre stillinger i kommunen – noe som gjorde at jeg måtte innrette meg etter dem – når DE var ledig – ikke motsatt slik tanken med BPA er. Mange vil nok mene at kommunal PA er det samme som BPA. Det var det IKKE for meg i hvert fall. Jeg hadde kort og godt ikke styring over mitt eget liv. Jeg kunne ikke reise fordi kommunen ikke dekket reiseutgifter til assistenter etc. Dette var for 2 år siden – kort fortalt!

Heldigvis bor jeg i en kommune som ser på BPA som en viktig ordning for funksjonshemmede. Jeg bor i en «drømmekommune».Dagens situasjon er at jeg nå har BPA via en privat leverandør. Vi sendte en søknad til kommunen, og fikk vedtak på alle timene jeg søkte om. Min kommune hadde ikke avtale med noen private leverandører, men dette ordnet seg allikevel. I stillingsannonsen jeg skrev for å søke etter BPA sto det: «Trenger hjelp til å LEVVA LIVET». Levva livet er for meg frihet. BPA er for meg frihet.Denne påsken reiste jeg til et arrangement jeg har ønsket å delta på i mange år.

ENDELIG – nå kunne jeg reise sammen med assistent til «the GATHERING», det foregår i vikingskipet der rundt 7000 spillgale ungdommer og voksne sitter og spiller 5 dager i strekk med lite søvn. En stor opplevelse, selv om jeg snudde døgnet!

Nå som jeg har BPA og nok timer kan jeg:

* Ta den utdanningen jeg ønsker
* Jeg kan få meg jobb – og være med på å påvirke den
* stygge statistikken for funksjonshemmede i arbeid.
* Jeg kan reise hvor jeg vil.
* Jeg kan gjøre noe impulsivt
* Jeg kan være en vanlig ungdom – utvikle min selvstendighet
* Jeg kan være en drittsekk hvis jeg vil… ja jeg kan også
* slenge igjen døra mi … ved hjelp av BPA’n
* Jeg kan feile – og lære av feilene mine. Hvordan lærer man
* ellers ????
* Jeg har mulighet til å være på dette årsmøtet – uten å
* måtte telle timer og velge bort noe annet.

Det eneste jeg angrer på er at vi ikke søkte om BPA tidligere – men heldigvis – det er aldri for sent – NO SKA Æ LEVVA LIVET MED BPA.

Jeg ser hvor kjempe viktig BPA er nå som jeg selv har begynt å bruke ordningen. Det er utrolig synd at flere av de flotte folkene i NHFU ikke kan delta aktivt på det vi driver med på grunn av for lite timer, eller ingen BPA-ordning. Det er så dumt at forskjellen på timene vi kan få er så forskjellig fra kommune til kommune. Men, Jeg er sikker på at vi får en bedre tid framover med BPA ordningen hvis vi fortsetter å jobbe så aktivt som vi har gjort. Slik at vi kan ta tilbake den friheten mange av oss har manglet.

# - Vi kan alle bli valgt bort

- Debattboken ”Uønsket” Erik Lunde har skrevet en bok til forsvar for likeverd og mangfold.

Har sortering av mennesker blitt mer stuerent? Og er det i det hele tatt mulig å stanse sorterings-samfunnet? I en ny debattbok advarer Krf-politiker Erik Lunde mot økt sortering.

Tekstredigering: Ida C. Freng Foto: Vårt Land Forlag/Håvard Krogedal

Disse spørsmålene sto i sentrum da Erik Lunde lanserte boken Uønsket. Mennesket i sorteringens tid på Vårt Land Forlag i midten av august.

I boken argumenter forfatteren for at idealene om absolutt likeverd og respekt for mangfold utfordres i større grad enn på lang tid. Forestillinger som legitimerer at noen velges bort, er i ferd med å bli mer stuerene i debatten om hva gir et menneske verdi.

Ofte skjer sorteringen i det stille. Som når millioner av jenter mangler i India eller Downs-folket er i ferd med å forsvinne i mange vestlige land. Førstnevnte eksempel var det som inspirerte forfatteren til å fordype seg i temaet.

I Uønsket. Mennesket i sorteringens tid tar Erik Lunde utgangspunkt i åtte, bokstavelig talt, livsfarlige ideer som i stadig større grad preger debatten om hva et menneske er og hva som gir et menneskeliv verdi. Boken er et forsvar for likeverd og mangfold.

- Et samfunn som lar de minst veltilpassede velges bort, blir fattigere, kaldere og farligere for alle. Det er lett å forbli likegyldige når det er «de andres» menneskeverd som graderes. Vi tåler så det inderlig vel når det er andre enn oss selv som blir valgt bort fra fellesskapet. Men om vi ikke protesterer mot alle forsøk på å gradere menneskeverdet, ender hver og en av oss til slutt opp som uønsket, skriver forfatteren.

- Likeverdet er skjørt. Vi har sett mange eksempler på hvor raskt menneskeverdet krenkes dersom det ikke pleies og forsvares. Vi kan alle bli valgt bort. Vi må, som samfunn og ansvarlige borgere, stå opp for likeverdet og mangfoldet hver eneste dag, skriver Erik Lunde i boken.

## Om forfatteren:

ERIK LUNDE (1979) er politiker, teolog og skribent. Våren 2017 mottok han C.J. Hambros pris for «fremragende skribentvirksomhet».

# - Aktuelt

## Mange på minstesats

70.000 uføretrygdede lever på minstesats, melder Fri Fagbevegelse. Det vil si 2G, (grunnbeløpet (G) er per 1. mai 2017 kr 93 634.) og tilsvarer et beløp under definert fattigdomsgrensen (EU: vedvarende lavinntekt). Det vil si hvis inntekten ligger under 60 prosent av medianinntekten. Totalt mottar 321.300 personer mottar uføretrygd i Norge, en økning på 4.000 sammenlignet med samme periode i fjor. Antall uføre har økt i gruppen 18 til 29 år og i gruppen 30 til 54 år. Blant de over 55 år har antall uføretrygdede gått jevnt nedover siden 2010.

## Ingen endring

IA-avtalen har ikke ført til positive endringer i sysselsettingsgraden for mennesker med nedsatt funksjonsevne, viser rapporteringen til faggruppen for IA-avtalen. «Etter faggruppens vurdering viser både sysselsettingsutviklingen blant funksjonshemmede og utviklingen på AAP-ordningen og overganger til arbeid og uføretrygd relativt små endringer de siste årene. Dette indikerer at vi fortsatt har uendret måloppnåelse innenfor avtalens delmål 2», står det å lese i rapporten som kom i sommer.

## Skjerpelser i Sverige

Sverige skjerper sin diskrimineringslovgivning på feltet tilgjengelighet til å også omfatte bedrifter med ti eller færre ansatte, melder Funktionsrätt Sverige i en pressemelding. – Foretak med ti eller færre ansatte utgjør som vi vet størstedelen av foretak som tilbyr varer og tjenester. Nå kommer flere lokale frisørsalonger, butikker og cafeer til å bli tilgjengelig for alle. Det er ingen selvfølge i dag, sier Lars Ohly, ordfører i Funktionsrätt Sverige.

## Moss fremfor Oslo

Som følge av regionreformen kom arbeids- og velferdsdirektøren tidligere denne uken med en anbefaling til ny framtidig regional struktur i NAV, melder Arbeids- og sosialdepartementet i en pressemelding. Minister Anniken Hauglie var enig med direktøren i plasseringen av de 12 regionkontoren, med ett unntak: – NAV-direktøren ønsker av styringsmessige årsaker å dele region Viken inn i Øst-Viken og Vest-Viken. Det er klokt og noe jeg støtter. Kontoret for Vest-Viken legges til Drammen. NAV-direktøren har anbefalt Oslo for Øst-Viken, men jeg har i dag bedt henne utrede et nytt alternativ for plassering av regionkontor som ligger utenfor Oslo, sa arbeids- og sosialminister Anniken Hauglie 23. juni. En uke senere ble det vedtatt at Moss skal huse NAVs regionkontor for Øst-Viken. Nav Region Oslo får imidlertid kontor i Oslo.

## NHFU på Pride Week

28. juni deltok vi på et møte under Oslo Pride, i regi av NHFUs Mangfolds- og seksualitetsutvalg og Unge Funksjonshemmede. Tittelen var «Oppdagelsesferd gjennom helsevesenets sluse», og det foregikk i Eldorado bokhandel. Her ble vi tatt med på en oppdagelsesferd der dikt og film supplerte paneldebatt, da følgende spørsmål skulle besvares: Hvordan er møtene med helsevesenet for skeive og skeive funksjonshemmede? Hva kan organisasjonene gjøre for å påvirke helsevesenet til å se hele mennesket? Arrangementet var populært med 50 personer i publikum og god stemning! DeItagerne i panelet var Ida Hauge Dignes fra NHFU Oslo, Ask Aleksi Berglund fra Skeiv Ungdom, Synne Lerhol fra Unge funksjonshemmede og Tore Holte Follestad fra Sex og samfunn. Det ble diktopplesning av Tiril Øyen Hol og musikkinnslag fra Mathilde Decaen

## Få med individuell plan

Nye tall fra nasjonale kvalitetsindikatorer viser at bare 13,6 prosent av tjenestemottakerne med vedtak om habilitering og rehabilitering i hjemmet hadde en individuell plan, melder Helsedirektoratet. I tillegg er det kun 2,8 prosent av tjenestemottakerne med vedtak om habilitering og rehabilitering i institusjon som har individuell plan.

### Bedre for unge

Unge tjenestemottakere får i større grad innfridd sine behov for hjelp til å delta i arbeid, utdanning, kultur, organisasjonsarbeid og fritidsaktiviteter enn eldre, melder Helsedirektoratet. På landsbasis i 2016 mener 76,5 % av brukerne (alle aldre) at de får innfridd sine behov og ønsker om bistand til å delta i arbeid og utdanning. I aldersgruppen 0-17 år mener 91,0 prosent av brukerne at de får innfridd sine ønsker og behov om bistand til å delta i arbeid og utdanning. Tilsvarende tall for gruppen 18-66 år og 67 år og eldre er henholdsvis 73,6 prosent og 61,2 prosent, skriver Helsedirektoratet på sine nettider. Når det gjelder fritiden er resultatene dårligere: 59,6 % av brukerne (alle aldre) mener at de får innfridd sine behov og ønsker om bistand til å delta i organisasjonsarbeid, kultur eller fritidsaktiviteter. I aldersgruppen 0-17 år mener 70,5 prosent av brukerne at de får innfridd sine ønsker og behov. Tilsvarende tall for gruppen 18-66 år og 67 år og eldre er henholdsvis 65,6 prosent og 49,4 prosent. I tillegg til store forskjeller mellom aldersgruppene, er det stor geografisk variasjon.

## Rydder opp

Både Color Line og DFDS Seaways, kjente fergeselskaper som trafikkerer sjøen mellom Norge og Danmark/Tyskland, har blitt meldt inn til Likestillings- og diskrimineringsombudet. Bakgrunnen er at selskapene har operert med ulik pris for «vanlige» lugarer og HC-tilpassede lugarer, melder Handikapnytt. Ettersom begge selskapene var raskt ute med å rydde opp ble det imidlertid ikke opprettet ordinær sak hos ombudet, som likevel er klare på at dette kan ha vært diskriminering. - De har snudd når de har fått henvendelser om det. Ordnes det ikke, er det potensielt diskriminering. Prinsippet er at du ikke skal stilles dårligere på grunn av nedsatt funksjonsevne, sier seniorrådgiver Carl Fredrik Riise i LDO til Handikapnytt. Begge de aktuelle selskapene, samt konkurrenter som Stena Line og Fjordline oppfordrer de som trenger HC-tilpassede lugarer om å bestille over telefon.

## Snusirkelen tapt

Like før sommeren kom den endelige beskjeden: Med TEK17 trenger ikke lenger boligbyggere å lage en snusirkel på 150cm. Et såkalt «snurektangel» på 130cmx180cm holder, skriver Handikapnytt. «Dette gir flere valgmuligheter i utformingen av rom og leiligheter, og kan spare areal, samtidig som tilgjengeligheten ivaretas», heter det i pressemeldingen fra Kommunal- og moderniseringsdepartementet, der Jan Tore Sanner er minister.

- Denne beslutningen er en tragedie, også sett i lys av regjeringens eget mål om at flere skal kunne bo hjemme lenger. Her går man i stikk motsatt retning, sier forbundsleder i Norges Handikapforbund Arne Lein til Handikapnytt.

Han har ingen tro på ministerens antakelser om at kravene er minstemål, og at boligbyggerne kan og vil legge seg på en høyere standard.

- Det er godt at ministeren tror at byggenæringen er klokere enn ham selv. Men sannheten er at det er byggebransjen som har presset fram en lavere standard. Da har jeg vanskelig for å tro at de vil bygge bedre enn de må.

## Deltok tross høyreekstreme

Våre søsterorganisasjoner i Sverige DHR og Unge Rörelseshindrade, deltok under politikerveckan i Almedalen (Sveriges svar på Arnedalsuka red.anm) til tross for at mange andre organisasjoner i år boikottet arrangementet som følge av at den høyreekstreme organisasjonen Nordiska Motståndsrörelsen fikk tillatelse til å delta.

- Vi riktar stark kritik mot att en högerextrem terrororganisation tillåts delta på bekostnad av demokratiska företrädare och organisationer, skriver DHR på sine hjemmesider.

# Oversikt regionstyret, bydelslag, landsforeninger og rådene

## Regionstyret:

Leder: Magnhild Sørbotten tlf: 91 61 28 75, magnhild7@gmail.com

Nestleder: Grete Flattun, tlf: 41 68 44 16 grete.vinje@gmail.com

Styremedlemmer: Geir Werner, tlf: 92 82 06 75 oslo@alfnorge.no

Oddvar Skogsletten, tlf: 48 13 58 19, oddvar1@mailbox.as

Signe Bøvolden, tlf: 93 48 92 22, kittilbu@me.com

Snefrid Bergum, tlf: 47 34 85 95, snefrid.bergum@gmail.com

Tamarin Varner, tlf: 99 37 66 36, tamarin.varner@gmail.com

### Varamedlemmer:

Hans Jørn Næss, tlf: 91 10 01 00, hjn@kapital.no

Marius Korsell, tlf: 95 97 43 59marius.korsell@gmail.com

Ann-Lisbeth Kreyberg, tlf: 95726927, ann-lisk@online.no

### Regionkontorleder:

Jørgen Foss, tlf. 22 02 14 20,jorgen.foss@nhf.no

## Lokallag

NHF Alna, Leder Søren Kjendlie, tf: 22 32 68 80/950 63 344, soren.kjendlie@uloba.no

NHF Bjerke, Leder Else Thune tlf: 22 65 74 46, elsejthune@hotmail.no

NHF Sagene, Leder Roger Holland, dekker også Grünerløkka, Gamle Oslo og St. Hanshaugen, tlf: 932 53 731,roger.holland@live.no

NHF Ullern, Leder Steinar Hammerstad, tlf: 22 50 65 13,annkarin.fronth@getmail.no

NHF Vestre Aker, Leder Elsa Oterhals, tlf: 22 49 25 51/988 21 716, epoterhals@gmail.com

**Bor du i en bydel du ikke finner i denne oversikten? Ta kontakt med regionkontoret på telefon 24 10 24 00, så skal vi hjelpe deg**!

Norges Handikapforbund Ungdom Oslo, Leder Tamarin Varner, tlf: 99 37 66 36, tamarin.varner@gmail.com

Handikaplaget Aktiv, Leder Ole Kristian Iversen, tlf: 91 36 07 70, hl.aktiv@getmail.no

## Lokale landsforeningslag

ALF Oslo (Arbeidsmiljøskadde) Leder Geir Werner, tlf: 92 82 06 75, oslo@alfnorge.no

ALF Offshore, Leder Torbjørn Mathiassen, tlf: 91 35 60 26,torbm@online.no

HBF (Handikappede barns foreldreforening), Leder Rikke Danielsen, tlf: 90 58 51 37, rikkedani@gmail.com

LARS Øst/Oslo (ryggmargsskadde) Leder Marianne Graham Hjelmen, tlf: 92 65 26 73, marianne@hjelmen.com

LFA Oslo/Akershus (amputerte), Leder Arve Birkely, tlf: 92 26 33 44, arge@altiboxmail.no

LFN Oslo (nakkeskadde) Leder Turid Monsen, tlf: 90 50 55 85, turid.monsen@getmail.no

LFPS Oslo (polio) Leder Phuoc Tan Le, tlf: 41 69 71 17,phuocoslo@hotmail.com

LFS Oslo/Akershus (slagrammede) Leder Odvar Jacobsen, tlf: 90 74 85 21, odvar.jacobsen@bama.no

LKB Oslo (kvinner med bekkenløsningsplager) Leder Evelyn Baklund, tlf: 67 07 83 37/41 25 58 81, ebaklund@yahoo.no

## Landsforeninger uten lokallag i Oslo

NASPA ved leder Geir Eriksentlf: 99 72 43 76, naspa@nhf.no

Fotfeilforeningen ved leder Lars Tore Dystvold, tlf: 48 02 48 11, leder@fotfeilforeningen.no

AMC ved leder Hege Hundnes Klausen, tlf: 47 33 33 39, leder@amc-foreningen.no

## Rådene

Det sentrale rådet (hele byen): Bente Ingrid Arnesen, sekretær, tlf: 23 46 14 69, benteingrid.arnesen@byr.oslo.kommune.no

Alna: Biljana Lauvstad, RFF sekretær, tlf:: 23 47 90 28, biljana.lauvstad@bal.oslo.kommune.no

Bjerke: Maja Katzenmaier, sekretær, tlf: 23 43 99 83, maja.katzenmaier@bbj.oslo.kommune.no

Frogner: Marthe Preteni-Isefjær, sekretær, marthe.isefjar@bfr.oslo.kommune.no

Gamle Oslo: Gyri Warme Tandberg, sekretær, tlf: 917 37 410, gyri.tandberg@bgo.oslo.kommune.no

Grorud: Anne-Grete S. Wagner, sekretær, anne-grete.wagner@bgr.oslo.kommune.no

Grünerløkka: Marita Watne, sekretær, tlf: 23 42 26 18, marita.watne@bga.oslo.kommune.no

Nordre Aker: Madeleine Nordlund, møtesekretær, tlf: 23 47 30 10, madeleine.nordlund@bna.oslo.kommune.no

Nordstrand: Rupinder Bains, møtesekretær, tlf: 982 39 483, postmottak@bns.oslo.kommune.no

Sagene: postmottak@bsa.oslo.kommune.no

St. Hanshaugen: Birgit Nordby, møtesekretær, tlf: 960 98 979, birgit.nordby@bsh.oslo.kommune.no

Stovner: Ewy Halseth, leder, tlf: 901 87 847, ewy@halseth.no

Søndre Nordstrand: Liv Marit Strand, møtesekretær, liv.marit.strand@bsn.oslo.kommune.no

Ullern: Petter Lang, rådssekretær, tlf: 952 26 347, petter.lang@bun.oslo.kommune.no

Vestre Aker: Anne Lexow, sekretær, tlf: 994 83 257, anne.lexow@bva.oslo.kommune.no

Østensjø: Else Berit Momrak, sekretær, tlf: 23 43 85 88, elseberit.momrak@bos.oslo.kommune.no

Returadresse:

Norges Handikapforbund Oslo Folke Bernadottesvei 2 0862 Oslo